Harties man skuldig aan haatspraak, aanrandingBrits-landdroshof (Foto: Maroela Media) ŉ Man van Hartbeespoort wat in 2018 daarvan beskuldig is dat hy ŉ man op grond van sy ras aangerand het, is vandeesweek aan haatspraak skuldig bevind. Tiaan Ebersohn het Woensdag in die Brits-landdroshof verskyn vir die aanranding van Hartley Sandy Ngoato, prokureur en destydse voorsitter van die Nasionale Kunsteraad, by die Schoemansville Oewerklub in Hartbeespoort. Landdros Jethro Mosime het Ebersohn skuldig bevind aan aanranding en crimen injuria. Ebersohn, wat ŉ eiendomsagent in Hartbeespoort is, sal op 27 Julie weer in die hof verskyn vir sy vonnisoplegging. Die skuldigbevinding kom byna vier jaar nadat Ebersohn en Ngoato in ŉ onderonsie betrokke geraak het. Terwyl Ngoato die dag besig was om sy boot uit die water te kry, het hy en Ebersohn, wat by die oord piekniek gehou het, ŉ woordewisseling gehad. ŉ Ooggetuie het destyds beweer dat Ebersohn op Ngoato geskree het en daarvan beskuldig het dat hy te vinnig ry. Kort voordat die twee mekaar met die vuis bygekom het, het Ebersohn ook kru-taal gebruik. Ebersohn het volgens ooggetuies Ngoato se kop teen die grond gestamp. Hartley Sandy Ngoato het dié foto van sy beserings op sosiale media gedeel. (Foto: Facebook) Volgens die Hartbeespoort‑gemeenskapsontwikkelingsinisiatief het Ngoato snye aan die linkerkant van sy kop en gesig opgedoen, asook kneusplekke, littekens aan sy linkerbeen en ŉ geswelde regterhand weens die aanranding. Ebersohn het in sy verdediging aangevoer dat hy ook ernstige beserings opgedoen het, maar die omvang daarvan was nie in sy mediese verslag vervat nie. Mosime het tydens die skuldigbevinding gesê Ebersohn het verskeie kere tydens die woordewisseling met Ngoato die k-woord gebruik, asook gesê dat swart mense nie by die betrokke piekniekoord toegelaat word nie. Die Hartbeespoort‑gemeenskapsontwikkelingsinisiatief het die uitspraak verwelkom en Ebersohn se optrede verdoem. Ngoato het ook die skuldigbevinding verwelkom.